送蘇壽甫少卿赴潼川漕
作者：樓鑰
朝代：宋

paragraphs: 老坡送江直入海，君今歸尋江之源。
外臺去鄉苦不遠，爲持使節臨潼川。
君家家世四海聞，單于一問驚胡塵。
歸來便合上清禁，胡爲日念橫峨岷。
賢哉群從傳家風，夕郎名節世所宗。
諸卿亦復載清德，况君又似尚書公。
壽皇念舊久更深，聖明親擢傳玉音。
君歸寧能及黔突，定應召馹來追尋。
清獻入蜀携一龜，君今數鶴同載歸。
他時未免蕙帳怨，人在西清鶴自飛。